SL Uradni list Evropske unije C 183/13

Obvestilo o začetku pregleda zaradi izteka protidampinških ukrepov, ki se uporabljajo za uvoz etanolaminov s poreklom iz Združenih držav Amerike

(2005/C 183/05)

Po objavi obvestila o bližnjem izteku veljavnosti (1) protidampinških ukrepov, ki veljajo za uvoz etanolaminov s poreklom iz Združenih držav Amerike („zadevna država“), je Komisija skladno s členom 11(2) Uredbe Sveta (ES) št. 384/96 (2) o zaščiti proti dampinškemu uvozu iz držav, ki niso članice Evropske skupnosti („osnovna uredba“), kakor je bila nazadnje spremenjena z Uredbo Sveta (ES) št. 461/2004 (3), prejela zahtevek za pregled omenjenih ukrepov.

1. Zahtevek za pregled

Zahtevek je 25. aprila 2005 vložil CEFIC („vložnik“) v imenu proizvajalcev, ki predstavljajo glavni delež, v tem primeru več kot 75 %, celotne proizvodnje etanolaminov v Skupnosti.

2. Izdelek

Izdelek, ki ga je treba pregledati, so etanolamini s poreklom iz Združenih držav Amerike („zadevni izdelek“), ki se trenutno uvršča pod oznake KN ex 2922 11 00 (Taric: 2922110010), ex 2922 12 00 (Taric: 2922120010) in 2922 13 10. Te oznake KN so zgolj informativne narave.

3. Obstoječi ukrepi

Trenutno veljavni ukrepi zajemajo dokončne protidampinške dajatve, uvedene z Uredbo Sveta (ES) št. 229/94 (4), kakor je bila nazadnje spremenjena z Uredbo Sveta (ES) št. 153/2003 (5).

4. Razlogi za pregled

Zahtevek temelji na izhodišču, da bi iztek veljavnosti ukrepov verjetno povzročil nadaljevanje ali ponovitev dampinga in škodil industriji Skupnosti.

Trditev o nadaljevanju dampinga v zvezi z Združenimi državami Amerike temelji na primerjavi normalne vrednosti, določene na osnovi domačih cen, z izvoznimi cenami zadevnega izdelka, ki se izvaža v Skupnost.

Na tej osnovi je izračunana stopnja dampinga znatna.

Glede ponovnega pojava dampinga se tudi trdi, da se izvoz v druge tretje države, tj. na Norveško in v Turčijo, izvaja po dampinških cenah.

Vložnik tudi trdi, da obstaja verjetnost za nadaljevanje škodljivega dampinga. Vložnik v zvezi s tem predloži dokaze, da bi se lahko v primeru prenehanja veljavnosti ukrepov zaradi najnovejših vlaganj v proizvodne zmogljivosti v zadevni državi in po svetu trenutna višina uvoza zadevnega izdelka verjetno povečala.

Trdi se tudi, da se bo tok uvoza zadevnega izdelka verjetno povečal zaradi prezasičenosti tradicionalnih trgov, drugih kot je EU (tj. Mehika, Brazilija in Azija). Vse to lahko vodi do preusmeritve izvoza iz drugih tretjih držav v Skupnost.

Poleg tega vložnik trdi, da je razlog za odpravo škode predvsem obstoj protidampinških ukrepov, ter da bi ponoven pojav znatnejšega uvoza po dampinških cenah iz zadevne države verjetno ponovno škodoval industriji Skupnosti, če bi se ukrepi odpravili.

5. Postopek

Po posvetovanju s svetovalnim odborom je Komisija ugotovila, da obstaja dovolj dokazov, ki opravičujejo začetek pregleda zaradi izteka ukrepov, zato začenja pregled v skladu s členom 11(2) osnovne uredbe.

5.1. Postopek za ugotavljanje verjetnosti dampinga in škode

Preiskava bo ugotovila, ali je ali ni verjetno, da bi iztek ukrepov povzročil nadaljevanje ali ponovitev dampinga in škode.

(a) Vprašalniki

Da bi Komisija pridobila podatke, za katere meni, da so potrebni za njeno preiskavo, bo poslala vprašalnike industriji Skupnosti in vsem združenjem proizvajalcev Skupnosti, izvoznikom/proizvajalcem v Združenih državah Amerike, vsem združenjem izvoznikov/proizvajalcev, uvoznikom in vsem združenjem uvoznikov, navedenim v zahtevku ali sodelujočim v preiskavi, ki je privedla do ukrepov, ki so predmet tega pregleda, ter organom zadevne države izvoznice.

V vsakem primeru se morajo vse zainteresirane stranke po telefaksu nemudoma javiti Komisiji, da bi ugotovile, ali so navedene v zahtevku, in po potrebi zahtevati vprašalnik v roku, določenem v točki 6(a), glede na to, da velja rok, določen v točki 6(b), za vse zainteresirane stranke.

(b) Zbiranje podatkov in izvedba zaslišanj

Vse zainteresirane stranke so vabljene, da izrazijo svoja mnenja, predložijo poleg izpolnjenih vprašalnikov še druge podatke in priskrbijo ustrezna dokazila. Komisija mora te podatke in ustrezna dokazila prejeti v roku, določenem v točki 6(b).

Poleg tega lahko Komisija zasliši zainteresirane stranke, če te vložijo zahtevek za zaslišanje in v njem navedejo posebne razloge, zaradi katerih bi morale biti zaslišane. Ta zahtevek je treba vložiti v roku, določenem v točki 6(c).

5.2. Postopek za presojo interesa Skupnosti

V skladu s členom 21 osnovne uredbe in v primeru potrditve verjetnosti nadaljnjega ali ponovnega dampinga in nastajanja škode se sprejme odločitev glede tega, ali bi bilo ohranjanje ali razveljavitev protidampinških ukrepov v nasprotju z interesom Skupnosti. V ta namen se lahko industrija Skupnosti, uvozniki, njihova predstavniška združenja, reprezentativni uporabniki in reprezentativne potrošniške organizacije, če dokažejo, da obstaja objektivna povezava med njihovo dejavnostjo in zadevnim izdelkom, javijo Komisiji in ji v rokih, določenih v točki 6(b), sporočijo podatke. Stranke, ki so delovale skladno s prejšnjim stavkom, lahko zaprosijo za zaslišanje, pri čemer navedejo posebne razloge, zakaj naj bi bile zaslišane, v roku iz točke 6(c). Upoštevati je treba, da se bodo podatki, predloženi v skladu s členom 21, upoštevali samo, če bodo ob predložitvi podprti z dejanskimi dokazi.

6 Roki

(a) Rok, v katerem stranke lahko zahtevajo vprašalnik ali druge obrazce zahtevkov

Vse zainteresirane stranke, ki niso sodelovale v preiskavi, ki je privedla do ukrepov, ki so predmet tega pregleda, morajo zahtevati vprašalnik v najkrajšem možnem času, vendar najpozneje v 15 dneh po objavi tega obvestila v Uradnem listu Evropske unije.

(b) Rok, v katerem se stranke javijo, predložijo odgovore na vprašalnik in vse ostale podatke

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, predstaviti svoja stališča in predložiti izpolnjen vprašalnik ali kakršne koli druge podatke v 40 dneh od datuma objave tega obvestila v Uradnem listu Evropske unije, če ni drugače določeno. Opozoriti je treba na dejstvo, da je uveljavljanje večine pravic v postopku, določenih v osnovni uredbi, odvisno od tega, ali se stranka javi v navedenem roku.

(c) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40-dnevnem roku.

7. Predložena pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, številke telefona ter telefaksa in/ali teleksa zainteresirane stranke. Vsa pisna stališča, vključno s podatki, zahtevanimi v tem obvestilu, izpolnjenimi vprašalniki in korespondenco, ki jih zainteresirane stranke predložijo na zaupni osnovi, se opremijo z oznako „Omejeno (6) “ ter se jim v skladu s členom 19(2) osnovne uredbe priloži nezaupna različica, ki je opremljena z oznako „V PREGLED ZAINTERESIRANIM STRANKAM“.

Naslov Komisije za korespondenco:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05

8. Nesodelovanje

V primerih, ko katera koli zainteresirana stranka zavrne dostop do potrebnih podatkov, jih ne zagotovi v določenih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo začasne ali dokončne ugotovitve, in sicer pozitivne ali negativne.

Če se ugotovi, da je katera koli zainteresirana stranka predložila napačne ali zavajajoče podatke, se ti podatki ne upoštevajo in se lahko uporabijo dejstva, ki so na voljo. Če zainteresirana stranka ne sodeluje ali pa sodeluje le delno in zato ugotovitve temeljijo na dejstvih, ki so na voljo, v skladu s členom 18 osnovne uredbe, je lahko izid za to stranko manj ugoden, kot bi bil, če bi sodelovala.

9. Časovni okvir preiskave

Preiskava bo v skladu s členom 11(5) osnovne uredbe zaključena v 15 mesecih od datuma objave tega obvestila v Uradnem listu Evropske unije.

(1) UL C 276, 11.11.2004, str. 2.

(2) UL L 56, 6.3.1996, str. 1.

(3) UL L 77, 13.3.2004, str. 12.

(4) UL L 28, 2.2.1994, str. 40.

(5) UL L 25, 31.1.2003, str. 23.

(6) To pomeni, da je dokument samo za notranjo uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta v zvezi z dostopom javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupen dokument v skladu s členom 19 osnovne uredbe in členom 6 Sporazuma STO o izvajanju člena VI GATT 1994 (Protidampinški sporazum).